El xiquet Roc conversa amb Vicent, “El poeta”, en el seu nou relat
2025-07-24

A poc a poc, setmana a setmana, Roc, un xiquet procedent d’un temps indeterminat que ha aterrat al Burjassot del segle XXI, continua amenitzant el confinament de grans i menuts amb les seues històries increïbles.

Després d’haver descobert a molts l’origen de l’estació antigelades que encara hui es conserva al Parc de la Granja i després de compartir amb els seus seguidors l’anècdota de quan es va colar en el rodatge de la pel·lícula “Tintín i el misteri de les taronges blaves”, al Pati de les Sitges, Roc es diverteix aquesta setmana recordant els dies en què solia conversar amb el seu amic, Vicent, al qual anomenava “El poeta”, quan aquest eixia del forn del seu pare.

Vicent, “el fill del forner que feia versos”, no és un altre, ni més ni menys, que el mateix Vicent Andrés Estellés (1927-1991), veí de Burjassot i poeta mundialment conegut amb el qual, Roc, segons conta, va mantindre una simpàtica amistat.

A través de la imaginació del xiquet “Roc”, l’àrea de Cultura i Joventut de l’Ajuntament de Burjassot, que treballa per a la dinamització del patrimoni, ha llançat aquesta nova proposta que consisteix a continuar donant a conéixer el patrimoni històric, artístic i cultural de la ciutat, aquesta vegada a través dels ulls i la imaginació d’un xiquet.

Tant el RELAT com el VÍDEO de “El poeta”, estan disponibles en la web municipal. La setmana que ve, Roc tornarà amb els seus relats, per a confessar-nos que ell va ser el primer xiquet de Burjassot que va provar la pizza, a casa d’un amic seu… un amic italià i cantant. Endevinen?